સરકારી નિર્ણયોની સફળતાનો આધાર આખરે તંત્ર પર હોય છે. નોટબંધીના આરંભના દિવસોમાં એક તરફ લોકો બેન્કોમાં કલાકો સુધી થોડા રૃપિયા માટે લાઇનોમાં ખડા હતા ત્યારે બીજી બાજુ બેન્કોના અધિકારીઓ-સંચાલકો દ્વારા નવી નોટોનો મોટો જથ્થો બારોબાર વગદાર લોકો પાસે પહોંચી જતો હતો. અનેકવાર આવી નોટોના પકડાયેલા જથ્થાએ બેન્કિગ તંત્રમાં કેટલાં છિદ્રો અને કેટલી અનૈતિકતા વ્યાપ્ત છે તેના દર્શન કરાવી દીધા. સરકારે આવા લોકો સામે કાર્યવાહી કરવાની જાહેરાત કરી હતી પરંતુ હજુ સુધી આવા લાકો સામે ખાસ કોઇ પગલાં લેવાયા હોવાનો અહેસાસ લોકોને થયો નથી. સરકાર અને રિઝર્વ બેન્કે બેન્કિગ ક્ષેત્ર પર જે તકેદારી અને નજર રાખવી જોઇતી હતી તેનો અભાવ વર્તાયો હતો. દિવસો સુધી સરકાર બેન્કોના આવા અનૈતિક વ્યવહારને અટકાવી શકી ન હતી.